El Nàstic goleja al José Zorrilla a base d'efectivitat
Publicat el: 05/11/2017	per EsportsdelCamp.cat/Tarragona Ràdio
El conjunt grana guanya per 0 a 3 al camp del Valladolid amb dos gols de Maikel Mesa i un de Jean Luc. Els tarragonins surten del descens i sumen ja quinze punts
Nova golejada del Nàstic fora de casa i nova victòria contundent a un estadi imponent. Els grana s'han imposat al camp del Valladolid per 0 a 3 en un autèntic espectacle d'efectivitat en la punta d'atac davant un equip val·lisoletà que no ha tingut el dia, enviant una pilota al pal i sent incapaços de veure porteria.
El guió del partit era un de clar: el Valladolid anava a sortir a l'atac per buscar el primer gol de forma ràpida. Sense sorpreses, els val·lisoletans s'han abocat a la porteria de Dimitrevski fins que Mesa ha estripat tot el previst. Una centrada de Kakabadze en un contraatac ha acabat amb una rematada de cap de Maikel dins de l'àrea, picant la pilota a terra i enviant l'esfèric al pal esquerre per endinsar el primer gol del matx. El José Zorrilla es quedava glaçat davant un nou equip que amb molt poc ha fet molt mal. Els castellano-lleonesos han volgut reaccionar, pressionant molt i atacant constantment. Uns cops la defensa grana i altres les bones intervencions de Dimitrievski han evitat l'empat.
El Valladolid, més intens amb el pas dels minuts, ha vist com l'àrbitre no ha xiulat unes possibles mans de Suzuki dins de l'àrea. El japonès ha buscat la pilota amb el pit, aquesta ha pogut fregar el braç però Gorostegui Fernández no ho ha considerat sancionable. Els grana han aconseguit frenar l'empenta local tot i que Dimitrievski ha hagut d'evitar una acció perillosa en els darrers instants de la primera meitat després d'un fort xut de Toni. Luis César, tècnic del Valladolid, avisava en la prèvia del matx que tots els equips li fan mal al seu conjunt amb molt poca cosa. Doncs el Nàstic ha mantingut la història i en la primera aproximació del segon temps, ha fet el 0 a 2. Una sortida defectuosa de Masip ha deixat la pilota morta per Jean Luc que, des d'uns 35 o 40 metres, ha enviat la pilota entre pals per encarrilar el matx. Un matx que s'ha sentenciat del tot en el minut 62 amb el tercer xut entre pals dels grana. Una llarga centrada d'Abraham era controlada per Delgado dins de l'àrea, cedint l'esfèric enrere per l'arribada de Mesa que ha enviat un obús que ha entrat pel centre de la porteria de Masip.
Tot i que el Valladolid ha intentat marcar el gol de l'honor, fins i tot enviant un esfèric al pal, el marcador no s'ha mogut i el Nàstic suma la quarta victòria de la temporada i surt del descens situant-se a la setzena plaça amb quinze punts, tres més que un descens que ara marca el Lorca amb dotze. La pròxima cita grana, diumenge vinent a les 16.00 hores al Nou Estadi contra l'Oviedo.
Masip, Antoñito, Olivas, Calero, Ángel, Anuar (Gianniotas 56'), Luismi, Toni, Plano (Hervías 66'), Ibán (Villalibre 70') i Mata
Dimitrievski, Kakabadze, Suzuki, Molina, Jiménez, Gaztañaga, Zahibo, Mesa (Perone 67'), Jean Luc (Abraham 59'), Delgado (Bustos 78') i Barreiro
0-1 / Mesa (9')
0-2 / Jean Luc (51')
0-3 / Mesa (62')
Pels locals Toni (20') i pels visitants Mesa (13'), Molina (25')
Aitor Gorostegui Fernández-Ortega, del col·legi basc
Matx disputat a l'Estadio José Zorrilla de Valladolid corresponent a la jornada 13 de Segona Divisió i amb la presència d'uns 9.600 espectadors